Egiptas (Romos provincija)
Egiptas (lot. Aegyptus, gr. Αἴγυπτος) – nuo 30 m. pr. m. e. iki 646 m. romėnų valdyta Romos provincija, egzistavusi dabartinio Egipto teritorijoje, išskyrus Sinajaus pusiasalį. Ji vakaruose ribojosi su Kretos ir Kirenaikos, rytuose – Judėjos (vėliau Petros Arabija) provincijomis. Egiptas buvo turtingiausia Rytų Romos provincija, pagrindinė grūdų augintoja imperijoje, turėjusi aukštą miestų išsivystymo lygį. Jos sostinė Aleksandrija buvo stambiausias jūrų uostas, antrasis didžiausias Romos imperijos miestas.